Foto’s: Stapper met kabelkar op berg gered(Foto: Wildernis-soek-en-redding/Facebook) ŉ Kabelkar en altesame 20 reddingswerkers is Saterdag ingespan om ŉ man op Tafelberg te red nadat hy tydens ŉ staptog geval en homself erg beseer het. Dié manier om stappers in nood te red is een wat gereeld deur reddingswerkers gebruik word, maar is daarmee saam een van die duurste reddingsmetodes. Lede van Wildernis-soek-en-redding (WSAR) is Saterdag na Tafelberg in Kaapstad ontbied nadat ŉ 38-jarige man geval het terwyl hy op ŉ moeilike deel van die Indië Venster-roete onder Fountain Ledge opgeskarrel het. ŉ Lid van die man se stapgroep het hulp ontbied en paramedici kon daarin slaag om die stapper se toestand te stabiliseer voordat hulle hom op ŉ draagbaar vasgemaak het. Terwyl paramedici die man behandel het, het ander lede van WSAR bevestig dat ŉ helikopter nie gebruik kon word om die stapper na veiligheid te neem nie, aangesien hul ligging te naby aan die kabelkar se kabels was. “Verskillende alternatiewe om die stapper by ŉ ambulans te kry is oorweeg: Reddingswerkers kon die pasiënt teen die berg op dra, hom af dra, of die draagbaar meer as 100 m reguit teen die krans ophys tot by die boonste kabelkar,” lui The Mountain Club of South Africa se verklaring oor die voorval. “In oorleg met die span van die Table Mountain Aerial Cable Way is daar besluit om die pasiënt op te hys tot by ŉ nabye kabelkar.” (Foto: Wildernis-soek-en-redding/Facebook) ŉ Tweede span het ingespring en die nodige toerusting voorberei en gewag vir ŉ geskikte tyd waartydens die kabelkarre uit diens gestel kon word. Die eerste span het die pasiënt op die draagbaar na ŉ punt direk onder die kabelkar se kabels verskuif. Die pasiënt is tot by die kabelkar gehys en na veiligheid geneem waar ŉ ambulans hom na ŉ hospitaal geneem het. “Hierdie proses is oor baie jare verfyn om verskeie praktiese probleme te oorkom, soos om in ŉ beperkte ruimte soos ŉ kabelkar te werk en die tyd te verminder waartydens ŉ kabelkar uit diens gestel word.” Hoewel reddingspogings van hierdie aard vereis dat die gereelde kabelkardiens gestaak word, het dit die voordeel om reddingswerkers ŉ lang, moeilike en gevaarlike staptog te spaar. Die gebruik van ŉ kabelkar is een van die sterkste, maar duurste reddingsmetodes wat tot reddingswerkers in Kaapstad se beskikking is. Die tweede duurste metode is die gebruik van helikopters. “Kabelkarre het wel indrukwekkende operasionele parameters insover dit reddingspogings betref, aangesien dit tot vyf ton kan ophys, terwyl die hoofspoorkabels van die kabelbaan ŉ breeksterkte van meer as 230 ton het.” Lede van WSAR het die beseerde man ŉ vinnige herstel toegewens en die toeriste van Tafelberg bedank vir hul geduld terwyl die man gered is.